Spoštovane kolegice poslanke, kolegi poslanci, gospe in gospodje! Začenjam 44. izredno sejo Državnega zbora, ki sem jo sklical na podlagi prvega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednje poslanke in poslanci: Miran Jerič, Ljubo Germič, Janja Klasinc, Breda Pečan, Miroslav Klun, Anton Kampuš, Andreja Rihter, Roberto Battelli, László Göncz, Gregor Golobič, Tadej Slapnik, Alojz Potočnik, Franc Bogovič, Vili Rezman, Franc Jurša, Marijan Pojbič, mag. Štefan Tisel, Branko Marinič in mag. Sara Viler. Prehajamo na določitev dnevnega reda 44. izredne seje Državnega zbora. Predlog dnevnega reda ste prejeli danes, 19. 8. 2011 s sklicem seje. Predlogov za širitev dnevnega reda nisem prejel. Zboru predlagam, da za današnjo sejo določi dnevni red, kot ste ga prejeli s sklicem. Prehajamo na glasovanje. Poslanske in poslance prosim, da preverite glasovanje glasovalnih naprav. Glasujemo. Glasovanje teče. Navzočih je 65 poslank in poslancev, za je glasovalo 64, proti nihče. [[Za je glasovalo 64.]] [[Nihče proti.]] Ugotavljam, da je dnevni red 44. izredne seje zbora določen. Prehajamo na 1. TOČKO DNEVNEGA REDA, TO JE NA OBVESTILO PREDSEDNIKA VLADE O ODSTOPU KATARINE KRESAL S FUNKCIJE MINISTRICE ZA NOTRANJE ZADEVE. Predsednik Vlade Borut Pahor je 17. avgusta 2011 Državni zbor obvestil, da je Katarina Kresal odstopila s funkcije ministrice za notranje zadeve. Ministrica mi je sporočila, da svojega odstopa v Državnem zboru ne bo obrazložila. V zvezi s tem Državni zbor na podlagi 150. člena Ustave Republike Slovenije ugotavlja, da je Katarini Kresal prenehala funkcija ministrice za notranje zadeve. Na podlagi 115. člena Ustave Republike Slovenije pa Katarina Kresal opravlja tekoče posle do imenovanja novega ministra oziroma do obvestila predsednika Vlade Republike Slovenije v skladu z drugim odstavkom 234. člena Poslovnika Državnega zbora. Katarini Kresal se zahvaljujem za sodelovanje in želim vse najboljše pri nadaljnjem delu. S tem zaključujem to točko dnevnega reda in zaključujem tudi 44. izredno sejo zbora. Hvala lepa in nasvidenje. Seja se je končala 19. avgusta 2011 ob 16.03.